Euroopa Liidu Teataja L 171 , 17/06/1998 Lk 0033 - 0034



Nõukogu otsus, 5. juuni 1998, Euroopa Keskpanga kapitali märkimise aluse kindlaksmääramisel kasutatavate statistiliste andmete kohta (98/382/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti sellele lisatud Euroopa Keskpankade Süsteemi ning Euroopa Keskpanga põhikirja käsitleva protokolli artiklit 29.2, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse Euroopa Rahainstituudi arvamust, [3] tegutsedes asutamislepingu artikli 106 lõikega 6 ja nimetatud protokolli artikliga 42 ettenähtud korras ning arvestades, et: (1) Euroopa Keskpank (EKP) luuakse niipea, kui on ametisse määratud selle juhatus; (2) EKP algkapital, mis muutub kasutatavaks selle loomisel, on 5000 miljonit eküüd; (3) EKP kapitali ainumärkijad ja ainuomanikud on riikide keskpangad; (4) EKP loomisel määratakse kindlaks EKP kapitali märkimise alus; (5) aluse kindlaksmääramiseks kasutatavad statistilised andmed esitab komisjon kooskõlas nõukogu vastuvõetud eeskirjadega; (6) vaja on kindlaks määrata kasutatavate andmete laad ja allikad ning meetod riikide keskpankade osakaalu arvutamise aluseks; (7) nõukogu 13. veebruari 1989. aasta direktiiviga 89/130/EMÜ, Euratom rahvamajanduse kogutoodangu turuhindadesse arvutamise ühtlustamise kohta [4] nähakse ette menetlus, millega liikmesriigid võtavad vastu andmed turuhindadesse arvutatud sisemajanduse kogutoodangu kohta; liikmesriigid peavad võtma kõik vajalikud meetmed, et tagada nende andmete edastamine komisjonile, ON TEINUD JÄRGMISE OTSUSE: Artikkel 1 EKP kapitali märkimise aluse kindlaksmääramiseks kasutatavad statistilised andmed esitab komisjon kooskõlas järgmistes artiklites sätestatud eeskirjadega. Artikkel 2 Elanikkond ja sisemajanduse kogutoodang turuhindades, edaspidi "SKTth", määratakse kindlaks kehtiva Euroopa rahvamajanduse arvepidamise süsteemi (ESA) selle versiooni alusel, mida kasutatakse direktiivi 89/130/EMÜ, Euratom rakendamiseks. SKTth on nimetatud direktiivi artikli 2 määratlusele vastav SKTth. Artikkel 3 Andmed elanikkonna kohta võetakse aastast 1996. Kasutatakse kogu elanikkonna keskmist aasta jooksul vastavalt ESA soovitusele. Artikkel 4 Andmed SKTth kohta võetakse iga aasta kohta aastatest 1991–1995. Iga liikmesriigi SKTth väljendatakse jooksevhindades omavääringus. Artikkel 5 Andmed elanikkonna kohta kogub liikmesriikidest komisjon (Eurostat). Artikkel 6 Andmed aastate 1995–1991 SKTth kohta saadakse direktiivi 89/130/EMÜ, Euratom kohaldamisel. Artikkel 7 1. Liikmesriigi osa ühenduse elanikkonnas on tema protsentides väljendatud osa liikmesriikide kogu elanikkonnas. 2. Omavääringus esitatud SKTth andmed iga aasta ja iga liikmesriigi kohta arvestatakse ümber eküüdesse. Selleks kasutatav vahetuskurss on aasta kõikide tööpäevade vahetuskursside keskmine. Päeva vahetuskurss on kurss, mille arvutab komisjon ning mis avaldatakse Euroopa Ühenduste Teataja C-seerias. 3. Liikmesriigi osa ühenduse SKTth-s on tema osa liikmesriikide kogu SKTth-s viie aasta jooksul väljendatuna protsentides. Artikkel 8 Riigi keskpanga osakaal aluses on aritmeetiline keskmine asjaomase liikmesriigi osast ühenduse elanikkonnas ja tema osast ühenduse SKTth-s. Artikkel 9 Eri arvutusetappidel kasutatakse piisavalt järjekohti, et tagada arvutuse täpsus. Riikide keskpankade osakaal aluses väljendatakse nelja kümnendkoha täpsusega. Artikkel 10 Käesolevas otsuses nimetatud andmed edastab komisjon EKP-le esimesel võimalusel pärast selle loomist. Luxembourg, 5. juuni 1998 Nõukogu nimel eesistuja G. Brown [1] EÜT C 118, 17.4.1998, lk 13. [2] Arvamus on esitatud 28. mail 1998 (Euroopa Ühenduste Teatajas seni avaldamata). [3] Arvamus on esitatud 6. aprillil 1998 (Euroopa Ühenduste Teatajas seni avaldamata). [4] EÜT L 49, 21.2.1989, lk 26. --------------------------------------------------